- ఏడు సెషన్ల వరుస నష్టాలకు బ్రేక్‌
- 330 పాయింట్లు పెరిగిన బీఎస్‌ఈ సెన్సెక్స్‌
- 10,500 ఎగువకు ఎన్‌ఎస్‌ఈ నిఫ్టీ
ముంబయి: దేశీయ స్టాక్‌ మార్కెట్లు ఎట్టకేలకు లాభాల బాట పట్టాయి. బడ్జెట్‌ ప్రకటనల ప్రభావంతో పాటు.. అంతర్జాతీయ ఒత్తిళ్ల కారణంగా వరుసగా గత ఏడు సెషన్ల నుంచి కుదేలవుతూ వస్తోన్న మార్కెట్లు గురువారం ఎట్టకేలకు కోలుకున్నాయి. దాదాపు అన్ని రంగాల్లో కొనుగోళ్ల ధోరణి కనిపించింది. ఔషధ రంగ కంపెనీల షేర్ల ర్యాలీతో నేడు స్టాక్‌ మార్కెట్లు కోలుకున్నాయి. దీంతో బడ్జెట్‌ సెషన్‌ నుంచి నష్టాలను నమోదు చేస్తున్న మార్కెట్లకు కొంచెం ఊరట లభించినట్టయింది. మార్కెట్‌ సూచీలు రోజంతా భారీ లాభాలలోనే కదిలాడాయి. సెన్సెక్స్‌ 330 పాయింట్లు లాభపడి 34,413 పాయింట్ల వద్ద స్థిరపడగా.. నిఫ్టీ 100 పాయింట్లు లాభపడి 10,577 పాయింట్ల వద్ద ముగిసింది. ఫార్మా రంగం టాప్‌ విన్నర్‌గా నిలవగా.. పీఎస్‌యూ బ్యాంక్స్‌, రియల్టీ, మెటల్‌, ఐటీ, ఆటో రంగాల షేర్లు ఎక్కువగా లాభపడ్డాయి. సిప్లా షేర్లు 6 శాతానికి పైగా లాభపడగా.. సన్‌ ఫార్మా, అంబుజా సిమెంట్‌, డాక్టర్‌ రెడ్డీస్‌ షేర్లు మూడు శాతానికి పైగా రాణించాయి. మరో పక్క ఐటీ సంస్థలు కాగ్నిజెంట్‌, ఇన్ఫోసిస్‌ 3 శాతం, టెక్‌మహీంద్రా, హెచ్‌సీఎల్‌ టెక్‌లు రెండు శాతం వరకు పెరిగాయి. షార్ట్‌ కవరింగ్‌లు జరగడంతో మార్కెట్లు లాభపడ్డాయని నిపుణులు చెబుతున్నారు. మరోపక్క ఆసియా మార్కెట్లు లాభాల్లో ట్రేడవగా.. యూరప్‌లోని ప్రధాన మార్కెట్లు నష్టాల్లో కదలాడాయి. అరబిందో ఫార్మా, ఎన్‌టీపీసీ, ఓఎన్‌జీసీ, ఆదానీ పోర్ట్స్‌, ఐటీసీ, టాటా మోటార్స్‌, హిందాల్కో, పవర్‌ గ్రిడ్‌, ఎన్‌టీపీసీ షేర్లు ప్రధానంగా నష్టపోయాయి.
మీ స్నేహితులకు రికమెండ్ చెయ్యండి